Vaičiuliškės

Vaičiuliškės, Vaičiuliškė (lenk. Wojciuliszki) – lietuviškas kaimas Lenkijos šiaurės rytuose, Punsko valsčiuje, Seinų apskrityje, Palenkės vaivadijoje. Kaimas yra apie 4 km į šiaurę nuo Punsko, apie 23 km į šiaurės vakarus nuo Seinų ir 130 km į šiaurę nuo vaivadijos centro Balstogės. 68 gyventojai (1983). Daugiau nei 90 % kaimo gyventojų yra lietuviai. Trumpalio ežeras, Punsko upės ištakos. Valsčiaus keliai Punskas-Aglinė.

Istorija 
Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. Kaimas įsikūrė XVII a. viduryje. Pagal 1920 m. liepos 12 d. Lietuvos ir Tarybų Rusijos taikos sutartį kaimas buvo priskirtas Lietuvos Respublikai. Pagal 1921 m. lenkų valdžios atliktą gyventojų surašymą kaime gyveno 142 žmonės, iš kurių 86 lenkai ir 56 lietuviai.

Tarpukaryje veikė lietuviškų organizacijų padaliniai, o 1957 m. rugpjūčio 4 d. įsikūrė Lenkijos visuomeninės kultūros draugijos padalinys. Antrojo pasaulinio karo metais 60 % gyventojų buvo išvaryti į Lietuvą. 1946 m. gruodžio 24 d. Vinco Pauliukonio name įvyko Lietuvos ir Lenkijos partizanų susitikimas, kuriame buvo sutarta dėl bendrų kovos veiksmų. Lenkams vadovavo srities komendanto pavaduotojas Michalas Kaščikas – Staly, o lietuviams – Jurgis Krikščiūnas - Rimvydas. 1961–1973 m. veikė lietuvių pradinė mokykla. Punsko bibliotekos filialas su lietuviškomis ir lenkiškomois knygomis. 1975-1998 m. priklausė Suvalkų vaivadijai.

Šaltiniai

Nuorodos 
 Kaimo geografinė padėtis Punsko valsčiuje 
 Kaimas žemėlapyje
 Vaizdas iš palydovo

Literatūra 
Tarybų Lietuvos enciklopedija, 4t, Vyriausioji Enciklopedijų Redakcija, Vilnius, 1988, 407 psl.

Punsko valsčius (Lenkija)